Duurder brood, meel en rys help Pioneer | Netwerk24
Deur Hanlie Stadler 15 Februarie 2019 12:56
Verkope van Pioneer se mieliemeel, White Star, het gedaal, al het pryse net effens gestyg. Foto: Brendan Croft
Die styging in die prys van brood, meel en rys is dalk slegte nuus vir verbruikers, maar dit help Pioneer Foods, wat onder meer Sasko-brood en Weet-Bix vervaardig.
Die voedselgroep, wat ook ProNutro, Marmite, Bovril, Peck’s Anchovette en Ceres-vrugtesap onder sy lang lys produkte tel, sê sy omset het in die vier maande tot einde Januarie met 7,8% gestyg.
Dit sluit die bydrae uit van Lizi’s, ’n vervaardiger van granola, en die droëvrugtegroep Wellington’s, twee maatskappye wat Pioneer verlede jaar bekom het en waarvoor daar nog nie vergelykbare syfers is nie.
Benewens die stygings in die prys van graanprodukte sê Pioneer die prys van uitvoervrugte het ook gestyg.
Die groep se volume verkope het met slegs 2% gestyg (weer sonder Lizi’s en Wellington’s), wat beteken Pioneer het ’n stewige gemiddelde prysstyging van 5,8% op sy produkte behaal.
Pioneer sê daar was ’n stewige styging in die verkope van brood en koringmeel.
Verkope van Pioneer se mieliemeel, White Star, het gedaal, al het pryse net effens gestyg.
Pioneer kla dat goedkoop ingevoerde pasta sy pastaverkope knou.
Verkope van langlewe-vrugtesap het goed gevaar, maar verkope van ontbytgraan was onveranderd.
Ondanks die onsekerheid oor Brexit sê Pioneer sy Britse afdeling het goed gevaar.
Pioneer waarsku dat verbruikers onder druk bly en dat die prys van sy bestanddele aan die styg is. Dit sal sy winsgrense beïnvloed.
Die groep se aandeelprys het Vrydag teen die middel van die oggend met 1,84% tot R81,25 gestyg.
Pioneer Foods kry rosynjie-hupstoot
SA is vet weens rys, aartappels, pap en brood